[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 01.07.2005

KOM(2005)296 endelig

2003/0198 A (COD)2003/0198 B (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om visse fluorholdige drivhusgasser og Europa-Parlamentets og Rådets direktiv om emissioner fra luftkonditioneringsanlæg i motorkøretøjer og ændring af Rådets direktiv 70/156/EØF

2003/0198 A (COD)2003/0198 B (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om visse fluorholdige drivhusgasser og Europa-Parlamentets og Rådets direktiv om emissioner fra luftkonditioneringsanlæg i motorkøretøjer og ændring af Rådets direktiv 70/156/EØF

1. PROCEDURE

Forslaget KOM(2003) 492 endelig af 11. august 2003 blev forelagt for Rådet og Parlamentet efter den fælles beslutningsprocedure i overensstemmelse med EF-traktatens artikel 175, stk. 1, den 12. august 2003.

Det Europæiske Økonomiske og Sociale Udvalg afgav udtalelse den 28. januar 2004[1].

Europa-Parlamentet afgav udtalelse ved førstebehandlingen på mødet den 31. marts 2004.

Efter Europa-Parlamentets udtalelse nåede Rådet i overensstemmelse med EF-traktatens artikel 250, stk. 2, til politisk enighed om en fælles holdning med kvalificeret flertal den 14. oktober 2004.

Rådet vedtog formelt den fælles holdning den 20. juni 2005.

2. FORMÅLET MED KOMMISSIONENS FORSLAG

Det generelle formål med Kommissionens forslag er at yde et væsentligt bidrag til, at Det Europæiske Fællesskab kan opfylde sine målsætninger i henhold til Kyotoprotokollen ved at indføre omkostningseffektive foranstaltninger, der kan formindske emissionerne af fluorholdige drivhusgasser. De anslåede emissioner (CO2 ækvivalent) af disse fluorholdige drivhusgasser vil alt andet lige vokse med ca. 50 % mellem 1995 og 2010. Det er så meget vigtigere, at EU hurtigt vedtager og gennemfører lovgivning om formindskelse af drivhusgasemissionerne, som Kyotoprotokollen træder i kraft den 16. februar 2005.

Et andet formål er at undgå den forvridning, der kan opstå på det indre marked på grund af de forskellige eksisterende eller planlagte foranstaltninger, hvormed medlemsstaterne søger at opfylde deres Kyoto-målsætninger. Det betyder harmoniserede begrænsninger for salg og anvendelse af fluorholdige gasser i apparatur, hvori de vanskeligt kan indesluttes, eller hvori deres anvendelse anses for uhensigtsmæssig, fordi der allerede findes egnede alternativer. Et vigtigt led er kontrol med udsivning af de særlige fluorholdige drivhusgasser, som benyttes i luftkonditioneringsanlæg (mobile luftkonditioneringsanlæg - MLA), og forbud mod MLA, hvori der benyttes HFC 134 a, fra en bestemt dato.

Forslaget forventes at formindske de anslåede emissioner af fluorholdige drivhusgasser med ca. 23 mio. tons CO2-ækvivalent inden 2010 og endnu mere derefter, da nogle af bestemmelserne, især afviklingen af HFC-134a i MLA, først får mærkbar virkning efter 2010.

På grundlag af Kommissionens forslag kan den fælles holdning, der har form af to lovtekster, på afgørende måde være med til at sikre, at de juridiske forpligtelser til at formindske drivhusgasemissionerne i henhold til Kyotoprotokollen, som blev ratificeret af Det Europæiske Fællesskab og dets medlemsstater den 31. maj 2002, opfyldes på en omkostningseffektiv måde.

3. KOMMISSIONENS BEMÆRKNINGER TIL DEN FÆLLES HOLDNING

3.1. Almindelige bemærkninger

54 af Parlamentets 81 ændringsforslag indgår helt, delvist eller i princippet i den fælles holdning. 27 af de ændringer, Parlamentet har foreslået, og som er medtaget i den fælles holdning, er blevet accepteret af Kommissionen.

Kommissionen mener ikke, at den fælles holdning, der har fået form af en forordning om visse fluorholdige drivhusgasser og et direktiv om emissionerne fra MLA, ændrer tankegangen i dets forslag eller formålet med det. Den ændrede form afspejler desuden Parlamentets ønske om at behandle MLA ved hjælp af typegodkendelseslovgivning. Kommissionen gik ind på denne ændring af formen ud fra den betragtning, at de to dele skal ses som en samlet pakke, der sikrer det oprindelige forslags miljøambitioner. Det kunne Rådet tilslutte sig, og det kommer til udtryk i den fælles holdnings betragtninger.

Kommissionen fremsatte en erklæring til forordningens artikel 10 (som bilag)

3.2. Bemærkninger om nærmere enkeltheder

3.2.1. Ændringsforslag fra Parlamentet, som Kommissionen har accepteret, og som er medtaget helt, i princippet eller delvist i den fælles holdning

I ændringsforslag 3, 34 og 79 sættes ordet "drivhus-" foran gasser i fluorholdige gasser (det benyttes i hele teksten).

Ændringsforslag 8 beskriver mere udførligt de forhold, som forordningens artikel 1, stk. 2 vil behandle i den fælles holdning.

Ændringsforslag 12 forbedrer definitionen på genvinding.

Ændringsforslag 13 giver en definition på destruktion.

Ændringsforslag 15, 16 og 17 skaber større klarhed over, hvordan de pågældende stoffer skal defineres.

Ændringsforslag 18 skaber juridisk klarhed og sikkerhed omkring definitionen på GOP.

Ændringsforslag 29 sikrer, at der udføres ordentligt reparationsarbejde efter udsivning.

Ændringsforslag 30 fastsætter en indskrænkning af inspektionshyppigheden, hvis der ikke forekommer udsivning.

Ændringsforslag 31 og 107 tillader, at brandsikringssystemer kan inspiceres efter ISO 14520.

Ændringsforslag 32 og 33 kræver, at der skal være udsivningsdetektionssystemer i områder, hvor udsivning er sandsynlig.

Ændringsforslag 35 forlanger reparation af udsivning så hurtigt som muligt.

Ændringsforslag 41 pålægger medlemsstaterne at tilpasse deres uddannelsesordninger.

Ændringsforslag 46, 50, 52 og 63 tydeliggør teksten med hensyn til dataindberetning.

Ændringsforslag 78 drejer sig om at sørge for, at der med de nye mærkningsbestemmelser gives oplysninger om GOP hos produkter og anlæg, der indeholder fluorholdige gasser.

Ændringsforslag 82 indfører en revurdering for at konstatere, om forordningen kræver ændring. For direktivets vedkommende er dette i princippet omfattet af artikel 8. Ændringsforslag 111 fastsætter, at nye motorkøretøjstyper fra den 31. december 2006 skal opfylde udsivningstal, som er blevet målt ved en standardiseret testprocedure.

3.2.2. Ændringsforslag fra Parlamentet, som Kommissionen kan acceptere, men som ikke er medtaget i den fælles holdning

Med hensyn til betragtningerne: ændringsforslag 7 drejer sig om uddannelse og certificering. Rådet har besluttet ikke at gå i detaljer med hver enkelt bestemmelse, som Kommissionen kan tilslutte sig, når blot forordningens uddannelses- og certificeringsbestemmelser styrkes.

Med hensyn til definitionerne: at definere forskellige udtryk, eventuelt på grundlag af Fællesskabets lovgivning, kan bidrage til at skabe klarhed og sikkerhed, således som det er tilfældet med ændringsforslag 9 og 11. Den fælles holdning medtager ikke Parlamentets forslag til definitioner på beholder og producent, men Kommissionen mener ikke, at dette undergraver dens forslag.

Med hensyn til standardiserede prøver inden markedsføringen: ændringsforslag 24 kræver, at køle-, luftkonditionerings- og varmepumpesystemer underkastes standardiserede prøver, før de tages i brug, men disse standarder bør bygge på eksisterende lovgivning, ikke på prøver, som fastsættes af udvalget. Rådet mener, at dette er den normale procedure, som ikke behøver at gentages i den fælles holdning.

Med hensyn til et elektronisk register over certificeret personale og certificerede virksomheder: ændringsforslag 40 kræver oprettelse af et elektronisk register, som kunne have givet virksomhederne nyttig hjælp til ansættelse af kvalificeret personale. Den fælles holdning indeholder ikke denne bestemmelse, og da den ikke er afgørende for indeslutningsbestemmelserne, kan dette accepteres af Kommissionen.

Med hensyn til mobile luftkonditioneringsanlæg med et GOP under 100 og skatte- og afgiftsmæssige incitamenter: ændringsforslag 77 pålægger medlemsstaterne at fremme anlæg (MLA) med et GOP under 100 og at benytte skatte- og afgiftsmæssige incitamenter. Kommissionen er i princippet enig, men mener ikke, at dette bør være obligatorisk. Denne ændring er ikke medtaget i den fælles holdning.

Med hensyn til revurdering af genvindingsmålene og af, om genvindingslovgivningen kræver ændring: ændringsforslag 81 drejer sig om at styrke genvindingselementet i revurderingsbestemmelserne. Kommissionen fandt, at det var nyttigt at lade revurdering af genvindingsbestemmelserne indgå i revurderingsbestemmelsen. Den er ikke medtaget i den fælles holdning, men Kommissionen mener, at den indgår i kravet om at vurdere "virkningerne af relevante bestemmelser."

3.2.3. Ændringsforslag fra Parlamentet, som Kommissionen ikke har accepteret, men som er medtaget i den fælles holdning

Med hensyn til mobile luftkonditioneringsanlæg : ændringsforslag 6 sletter betragtningen om kvoter, der kan overdrages, i forbindelse med ændringsforslag 105 , og Kommissionen kunne til at begynde med ikke acceptere nogen af dem. Rådet indtager en lignende holdning, når det gælder spørgsmålet om, hvilken lovgivning der skal benyttes for at formindske emissionerne fra MLA, og den fælles holdning giver Kommissionens foreslåede bestemmelser gyldighed ved hjælp af et "typegodkendelsesdirektiv", som ændrer direktiv 1970/156/EF.

Med hensyn til definitionen på markedsføring: ændringsforslag 10 omfatter både markedsføring af fluorholdige gasser alene og af produkter og anlæg, som indeholder fluorholdige gasser. Ændringsforslaget fjerner desuden ordet "ubrugte" i Kommissionens forslag. Kommissionen kan støtte denne nye definition, da den udelukker markedsføring af fluorholdige gasser.

Med hensyn til udtrykkene "operatør" og "indehaver": ændringsforslag 23 og 34 udskifter udtrykket "operatør" i Kommissionens forslag med "indehavere og operatører". Kommissionen var af den opfattelse, at ansvaret for indeslutningen skulle fastlægges snart, og at det var standardpraksis, at dette påhvilede "operatøren". Den fælles holdnings artikel 2, litra f, åbner imidlertid mulighed for, at "indehaveren" kan udpeges som den, der er ansvarlig for indeslutnings- og genvindingsbestemmelserne.

Med hensyn til udtrykkene "akkrediterede selskaber" og certificeret personale : ændringsforslag 26 , 27 og 28 indfører begrebet "akkrediterede selskaber" ved siden af udtrykket "certificeret personale". Kommissionens opfattelse var, at et vigtigt led i indeslutningsbestemmelserne er behovet for kvalificeret personale. Anvendelsen af ordet "certificeret" i stedet for "kvalificeret" i forbindelse med personale kan accepteres sammen med indføjelsen af selskaber i artikel 3, stk. 2, da inspektionsordningen styrkes med hensyn til registrering.

Med hensyn til genvinding af fluorholdige gasser: ændringsforslag 39 kræver genvinding ved servicering og i forbindelse med den endelige bortskaffelse. I den fælles holdning siger teksten imidlertid nu "og før endelig bortskaffelse". Kommissionen kan tilslutte sig denne formulering.

Med hensyn til indskrænkning af inspektionshyppigheden, hvis der ikke forekommer udsivning: hvad ændringsforslag 110 angår, foretrak Kommissionen at overlade indskrænkningen til den kompetente myndighed, da det er den, som er bedst i stand til at vurdere. I den fælles holdning halveres inspektionerne, hvis der er installeret et udsivningsdetektionssystem, som fungerer rigtigt.

Med hensyn til uddannelse og certificering: Kommissionen kunne ikke acceptere ændringsforslag 42, 43 og 44, som forlanger, at de nuværende ordninger skal bringes i overensstemmelse med forordningens krav, da de er for præskriptive. En lille del af de tanker, som kommer til udtryk i disse ændringsforslag, er medtaget i den fælles holdning (artikel 5), men i stærkt omredigeret form. Vigtige dele som tidsplan og procedure for indførelse af minimale uddannelsesstandarder og gensidig anerkendelse er dog forblevet intakte.

Med hensyn til indberetning af data: Kommissionen kunne ikke acceptere ændringsforslag 47, 48, 54, 55, 57, 59, 60 og 62, der indfører redaktionelle ændringer, som fjerner producenternes forpligtelse til at vurdere emissionerne hos de endelige brugere, indfører begrebet emissioner i løbet af hver gasses livscyklus og pålægger medlemsstaterne at foretage gennemgang af et repræsentativt udvalg af fortegnelserne og aflægge beretning til Kommissionen. Kommissionen accepterede ikke disse ændringsforslag, fordi de helt ville ødelægge indberetningsbestemmelsernes ligevægt. Den fælles holdning har imidlertid fundet en mellemvej, som Kommissionen kan acceptere.

Med hensyn til mobile luftkonditioneringsanlæg: ændringsforslag 65, 71, 73, 76, 105, 108, 111 og 112 udskifter bestemmelserne om kvoter, der kan overdrages, med typegodkendelsesbestemmelser. Da det blev klart, at Rådet foretrak en fremgangsmåde, som svarer til Parlamentets, når det drejer sig om den lovgivningsform, der skal benyttes, gik Kommissionen ind på disse ændringer. Institutionerne er imidlertid ikke enige om tidspunktet for disse bestemmelsers ikrafttrædelse. Parlamentet foreslog 2011 for nye køretøjstyper og 2014 for alle nye køretøjer. Kommissionen mente, at disse tidspunkter, for at være i overensstemmelse med dens forslag, ikke måtte ligge senere end 2010 og 2016. Kommissionen anså dette for vigtigt for at kunne medvirke til opfyldelse af EU's Kyoto-målsætning. Den fælles holdning fører Kommissionens foreslåede bestemmelser igennem ved hjælp af et "typegodkendelsesdirektiv", som ændrer direktiv 1970/156/EF og sætter afviklingstidspunktet for HFC-134a til 2011 og 2017 for henholdsvis nye køretøjstyper og nye køretøjer.

Med hensyn til forbedrede mobile luftkonditioneringsanlæg: ændringsforslag 85 og 96 sletter definitionen på forbedrede MLA, fordi kvoteordningen er udeladt. Kommissionen fandt, at den burde bibeholdes. Bestemmelserne om kvoter, der kan overdrages, blev imidlertid udskiftet med typegodkendelsesbestemmelser, og da de forbedrede MLA således ikke længere er nødvendige, udgår de af den fælles holdning.

Med hensyn til aflæggelse af rapport om fremskridtene med udvikling af miljøvenlige luftkonditioneringsanlæg: ændringsforslag 86 opfordrer Kommissionen til efter to år at aflægge rapport om udviklingen af miljøvenlige luftkonditioneringsanlæg. Den fælles holdning indeholder i typegodkendelsesdirektivets artikel 8, stk. 1, en bestemmelse om vurdering af, om Fællesskabets bestemmelser for fluorholdige drivhusgassers GOP skal ændres.

3.2.4. Ændringsforslag fra Parlamentet, som ikke er accepteret af Kommissionen og ikke medtaget i den fælles holdning

Med hensyn til betragtningerne: ændringsforslag 2 indfører en betragtning, der drejer sig om de enkelte medlemsstaters emissionsmålsætninger i henhold til Kyoto-protokollen og om behovet for individuelle foranstaltninger. Der nævnes imidlertid ikke noget om, at nogle tilfælde kræver harmoniserede foranstaltninger, og da nogle af foranstaltningerne i den foreslåede forordning omfattes af artikel 95, kan medlemsstaterne ikke have fuldstændig fri dispositionsret, når det gælder nationale foranstaltninger.

Med hensyn til betragtningerne: ændringsforslag 4 indfører en betragtning, som påpeger, at der til de fleste anvendelsesformål findes alternativer til de fluorholdige gasser, og at det derfor er vigtigt at begrænse brugen af dem til de formål, hvortil der ikke findes alternativer. Forordningsforslaget forbyder i en række tilfælde anvendelsesformål og produkter, hvortil der benyttes fluorholdige gasser. Kommissionen er ifølge revurderingsartiklen forpligtet til at se nærmere på en række andre anvendelsesformål, hvortil der benyttes fluorholdige gasser.

Med hensyn til betragtningerne: ifølge ændringsforslag 5 kan medlemsstaterne indføre yderligere nationale indberetningspligter foruden dem, Fællesskabet pålægger. Kommissionen accepterede ikke dette, da den finder, at det er omfattet af overvågningsordningen. Den fælles holdning indeholder imidlertid en generel betragtning, som omtaler national indberetning, og den kan Kommissionen tilslutte sig.

Med hensyn til definitionen på nye spraydåser: ændringsforslag 20 ville have udskiftet Kommissionens foreslåede definition med en ny definition på "tekniske spraydåser". Efter Kommissionens opfattelse er dette ikke tilstrækkelig gennemvurderet, og den går derfor ind for definitionen i den fælles holdning, som er i overensstemmelse med dens forslag.

Med hensyn til en ny definition på småserieproducenter: Kommissionen accepterede ikke ændringsforslag 21, fordi definitionen ikke er i overensstemmelse med typegodkendelsesordningen. Med hensyn til en generel forpligtelse til at forebygge og minimere emissioner : efter Kommissionens opfattelse er indholdet i ændringsforslag 22 allerede omfattet af artikel 3. Kommissionen støtter den fælles holdning.

Med hensyn til kontrol af mobile anlæg: Kommissionen forkastede ændringsforslag 25 , fordi de nødvendige tekniske og økonomiske vurderinger endnu ikke er blevet foretaget, og støtter den fælles holdning.

Med hensyn til registrering af enheder, der beskæftiger sig med kontrol af brandsikringssystemer : Kommissionen accepterede ikke ændringsforslag 36, da den mener, at det ville pålægge industrien ekstra byrder uden at indebære klare fordele. Det er ikke medtaget i den fælles holdning.

Med hensyn til dataindberetning : Kommissionen forkastede ændringsforslag 49, 57 og 61 da de udvidede indberetningsbestemmelsernes anvendelsesområde, og det ikke var klart, hvilke ekstra fordele der ville være forbundet med at foretage et skøn over emissionerne af fluorholdige gasser i EU. Denne indstilling bekræftes også i den fælles holdning.

Med hensyn til brugen af svovlhexafluorid til magnesiumstøbning: Kommissionen forkastede ændringsforslag 64, der ophæver anvendelsesgrænsen, som tillader mængder under 500 kg om året. Det er heller ikke medtaget i den fælles holdning, selv om der her forlanges en revurdering af denne undtagelse inden 1. januar 2010.

Med hensyn til støtte til markedsføring af køle- og luftkonditioneringsanlæg ved hjælp af skatte- og afgiftsmæssige eller andre incitamenter : Kommissionen forkastede ændringsforslag 69 og 74, da der kunne opstå vanskeligheder med sådanne skatte- og afgiftsmæssige initiativer i forhold til EU's lovgivning for statsstøtte.

Med hensyn til indførelse af skatte- og afgiftsmæssige incitamenter i forbindelse med indbygning af mobile luftkonditioneringsanlæg (MLA) med et GOP< 50: Kommissionen finder ikke ændringsforslag 75 hensigtsmæssigt og støtter den fælles holdning.

Med hensyn til en vurdering af klimavenlige luftkonditioneringsanlæg to år efter ikrafttrædelsen : Kommissionen kunne ikke acceptere ændringsforslag 80, da anvendelsesområdet er for bredt, og vurderingen ville komme i konflikt med tidsplanen for revurdering i Kommissionens forslag og den fælles holdning.

Med hensyn til udvalget: ændringsforslag 83 indfører et nyt udvalg, som skal beskæftige sig med anerkendelse af erhvervsmæssige kvalifikationer. Kommissionen mener, at det udvalg, der er nedsat ved forordning (EF) nr. 2037/2000 er fyldestgørende. Kommissionen forkastede også ændringsforslag 104, som opfordrede til nedsættelse af et nyt stående udvalg i stedet for det, som er nedsat ved forordning (EF) nr. 2037/2000.

Med hensyn til ændringerne af bilag II - forbud : ændringsforslag 84 indførte en række ændringer i forbindelse med brugen af PFC i brandsikringssystemer og nye spraydåser. De blev forkastet af Kommissionen, fordi de enten svækker dens forslag (PFC), eller fordi der for de nye spraydåsers vedkommende er brug for yderligere teknisk vurdering.

Med hensyn til HFC-152a mobile luftkonditioneringsanlæg: ændringsforslag 108 (og ændringsforslag 73, 112) formindsker kølemidlernes GOP fra 150 til 50, hvad der udelukker HFC-152a. Det er efter Kommissionens opfattelse ikke berettiget ud fra et miljøsynspunkt. Den fælles holdning fastsætter imidlertid i typegodkendelsesdirektivets artikel 8, stk. 1 en bestemmelse om vurdering af, om Fællesskabets bestemmelser for fluorholdige drivhusgassers GOP skal ændres.

3.2.5. Yderligere ændringer af Kommissionens forslag, som Rådet har foretaget

Med hensyn til retsgrundlaget : På baggrund af Rådets beslutning om at ændre Kommissionens forslag, så det får form som et direktiv, der drejer sig specielt om problemet med HFC i MLA, og en forordning, der omfatter resten af det oprindelige forslag, kan Kommissionen acceptere, at direktivet udelukkende skal bygge på artikel 95, og at forordningens retsgrundlag skal være artikel 175, idet artikel 95 dog gælder for nogle artiklers vedkommende. Den fælles holdning er i overensstemmelse med dette synspunkt. Betragtning 5 gør det klart, hvilke af forordningens artikler der bygger på artikel 95.

Med hensyn til mærkning af produkter og anlæg : den fælles holdning indeholder en ny artikel om mærkning, som skal sikre, at bestemte produkter og anlæg, som indeholder fluorholdige drivhusgasser, ikke markedsføres, medmindre de er ordentligt mærkede. Kommissionen vil ved hjælp af udvalgsproceduren fastsætte mærkningens udformning.

Med hensyn til revurdering: Kommissionen er tilfreds med de udførlige revurderingsbestemmelser, som styrker dens forslag. Kommissionen påpegede, at dens forslag kun er første skridt. Revurderingen fire år efter forordningens ikrafttrædelse bliver derfor et vigtigt grundlag for vurdering af udviklingen og for fremsættelse af nye forslag, hvis det er relevant.

Med hensyn til ikrafttrædelsen: i den fælles holdning træder forordningen i kraft tolv måneder efter sin offentliggørelse i Den Europæiske Unions Tidende i stedet for efter 20 dage, således som foreslået af Kommissionen. For direktivets ikrafttrædelse fastholdes 20 dage. Ændringen af tidspunktet i forordningen skyldes, at de fleste af forbuddene i bilag II vil få virkning allerede fra forordningens ikrafttrædelsestidspunkt. Det kan Kommissionen tilslutte sig.

4. KONKLUSION

I sin vurdering af den fælles holdning har Kommissionen taget hensyn til, at dens forslag er blevet ændret til et direktiv, der drejer sig specielt om problemet med HFC i MLA på grundlag af typegodkendelseslovgivning, og en forordning, som omfatter resten af det oprindelige forslag. Kommissionen gik ind på denne ændring af formen, fordi indholdet stadig betragtes som en samlet pakke, der sikrer det oprindelige forslags miljøambition. Også Rådet fandt det vigtigt, at denne lovgivnings indhold blev betragtet som en samlet pakke, og har ladet dette komme til udtryk i forordningens betragtning 8 og direktivets betragtning 6 , som fremhæver, at lovgivningen bør vedtages og offentliggøres sammen i Den Europæiske Unions Tidende.

Med hensyn til direktivet om MLA har den fælles holdning overtaget Parlamentets forslag om at afvikle fluorholdige drivhusgasser i MLA ved hjælp af en typegodkendelsesprocedure i stedet for en ordning med kvoter, der kan overdrages. Skønt Kommissionen til at begynde med ikke kunne acceptere en sådan ændring, har den nu besluttet at godtage typegodkendelsesproceduren, da hverken Parlamentet eller Rådet var parat til at acceptere Kommissionens forslag, og fordi den generelle miljøambition med Kommissionens forslag fastholdes.

Hverken Kommissionen eller Rådet accepterede Parlamentets forslag om, at fluorholdige gasser i MLA får deres GOP formindsket fra 150 til 50, da det ville udelukke brugen af HFC-152a, som er et muligt alternativ, og de miljømæssige fordele kun er små. Kommissionen er imidlertid ifølge artikel 8, stk. 1, i typegodkendelsesdirektivet forpligtet til at vurdere og aflægge rapport om mulige ændringer af fluorholdige gassers GOP på baggrund af den teknologiske og videnskabelige udvikling.

Den fælles holdning medtager en lang række af de ændringer, Parlamentet foreslog ved sin førstebehandling. Mange af dem bidrager til at klarlægge udtryk i forslaget og øger dets gennemsigtighed og forståelighed. Som led i den almindelige enighed kan Kommissionen også gå ind på en række af Parlamentets ændringsforslag, som den til at begynde med forkastede, f.eks. i forbindelse med indberetningsbestemmelserne, der er blevet delvis accepteret eller omformuleret i den fælles holdning. Den fælles holdning går også længere end Kommissionens forslag på en række områder, det gælder således den nye artikel om mærkning, der kan accepteres af Kommissionen. De fleste af Parlamentets ændringsforslag er kommet med, således er ikke mindst forordningens revurderingsartikel blevet betydeligt styrket og gjort mere konkret, og den vil være en nyttig rettesnor for, hvordan Kommissionen skal vurdere hele det politiske område, som forordningen drejer sig om, og foreslå yderligere foranstaltninger, hvor det er relevant.

Kommissionen kan derfor tilslutte sig den fælles holdning, som blev vedtaget med kvalificeret flertal den 20. juni 2005.

BILAG

Kommissionens erklæring om den revurdering,

der omtales i artikel 10, stk.2, litra j)

Kommissionen erklærer med hensyn til revurderingen i artikel 10, stk. 2, litra j), at sektorer, der eventuelt kan være genstand for revurdering i forhold til bilag II, kunne være:

- anvendelsesformål i aerosolsektoren

- anvendelsesformål i køle-, luftkonditionerings- (dog ikke i motorkøretøjer) og varmepumpesektoren

- skum, både stift og fleksibelt

- brandsikringssystemer og brandslukningsmateriel.

[1] Endnu ikke offentliggjort i Den Europæiske Unions Tidende.